ירושלים: ו' באייר תשפ"א

18 באפריל 2021

**תבחינים (קריטריונים) לתקצוב רשויות מקומיות עבור הסעות תלמידים הלומדים בבתי ספר על אזוריים למנהיגות או למצטיינים במגזר הבדואי במחוז דרום.**

**קול קורא מספר 13382**

**שם ומספר תקנה תקציבית – 20-65-01-09**

**רקע כללי ומטרות התקצוב**: משרד החינוך באמצעות מינהל הפיתוח (אגף הסעות והצטיידות) מעוניין בהשתתפות במימון עלויות הסעות לבתי ספר על יסודיים על אזוריים למנהיגות ולמצטיינים במגזר הבדואי במחוז דרום. זאת על מנת לעודד הרשמה לבתי הספר בפיזור גאוגרפי רחב.

נתונים עדכניים מלמדים כי ישנם פערים בהישגים לימודיים בין כלל האוכלוסייה לבין המגזר **הבדואי** בהישגים לימודיים. מהשוואת מדדי התוצאה בבחינות הבגרות, משתקפת תמונת פער העולה לכדי 20% ויותר בין סך הזכאות הממוצע בישראל(69.9% בתשע"ח), ובין סך הזכאות הממוצע במגזר הבדואי בדרום(52.1% בתשע"ח). יתר על כן, ישנו גם פער בין המגזר הבדואי בדרום והמגזר הבדואי **בצפון** (58.8% זכאות לבגרות בתשע"ח).  עוד עולה, כי במדדי האיכות, קרי לימודים מוגברים ברמת 4 – 5 יחידות במקצועות הריאליים, המדעיים, והטכנולוגיים, ניכר פער ממשי בין המדד הישראלי ותמונת המצב אצל התלמידים הבדואים ושוב גם לעומת החברה הבדואית בצפון (כ-6% בלבד במקצועות אלו בדרום לעומת כ-10% במקצועות אלו במגזר הבדואי בצפון). גם במדד הנשירה תמונת המצב בקרב תלמידי החברה הבדואית בדרום גרוע יותר (1.8% בתשע"ח) לעומת תלמידים בדואים בצפון (0.58% בתשע"ח).

בין הסיבות לכך, ניתן למנות, תהליך מעבר לאורך השנים למגורים ביישובי קבע עם תשתית חינוכית מתאימה לעידן המודרני. בנוסף, תלמידים רבים מגיעים מהפזורה הבדואית בה אין ביישובים תשתית מתאימה המאפשרת לתת לתלמיד בביתו כלים מתאימים ללמידה. כמו כן לא תמיד קיימת מודעות לחשיבות של למידה והתפתחות אישית. בנוסף, המאפיין השבטי, יוצר לא אחת מציאות ארגונית בה לומדים בבית הספר תלמידים מקבוצות שבטיות מובחנות, ללא אינטגרציה תרבותית ולימודית, ואף תוך הפרת היציבות הלימודית של תלמידי שבטים מקבילים הלומדים באותו מוסד.. למרות שלערבות הדדית השבטית יכולים להיות גם היבטים חיוביים[[1]](#footnote-1), אני נתקלים במאפיינים שליליים של השבטיות בתוך מוסדות החינוך. תופעה זאת הופכת לעתים לחמורה ופוגענית כאשר היבטים "שיבטיים" מפרים את היציבות הלימודית של תלמידי שבטים מקבילים הלומדים באותו מוסד. דוגמאות אופייניות מהשנתיים האחרונות: תלמידים ומורים בני קבוצה אחת מנועים מלהגיע למוסד חינוכי למשך תקופה עקב אירוע "נקמת דם" שהתרחש עם קבוצה אחרת. מעורבות אלימה למניעת עבודתו או סילוקו של עובד הוראה (לרוב מנהל) שאינו תואם לציפיות "השבט השולט" במוסד החינוכי.

ישנו קושי ליצירת מוסדות חינוך על אזוריים לתלמידים מצטיינים לאור קיומם של מחסומים אזוריים בשל נאמנות שבטית הקיימת בקרב האוכלוסייה הבדואית בדרום. נוסיף כי בתי ספר למנהיגות ומצטיינים נדרשים מטבע הדברים למשוך תלמידים מקבוצת אוכלוסייה גדולה וקשה ליצור אותם בלא לגשר על קווי ההפרדה השבטיים.

משרד החינוך מעוניין לסייע בהשתתפות במימון הסעות למוסדות חינוך על אזוריים ועל שבטיים המיועדים לאוכלוסייה הבדואית במחוז דרום על מנת לטפח מנהיגות והצטיינות בקרב בוגרי בתי ספר תיכון בדואים במחוז דרום. זאת על מנת שבוגרי בתי הספר והכרות של האוכלוסייה עם הישגי בתי הספר יסייעו לקדם תהליכי שינוי חיוביים בחברה הבדואית בנגב.

**אוכלוסיית יעד**: תלמידים בשלבי גיל חטיבת ביניים וחטיבה עליונה במגזר הבדואי במחוז דרום הלומדים בבתי ספר על אזוריים למנהיגות, למצטיינים.

במסגרת קול קורא זה בית ספר למנהיגות משמעו – בית ספר המפעיל תכנית ייחודיות לעידוד מנהיגות בקרב תלמידיו .

במסגרת קול קורא זה בית ספר למצטיינים משמעו – בית ספר המפעיל תכנית ייחודית לעידוד הצטיינות בתחומי מדעים ואומניות בקרב תלמידיו ".

**הגופים המתוקצבים**: רשויות מקומיות ובעלויות על מוסדות חינוך

**תנאי סף מצטברים**: כלל התנאים בהם צריך לעמוד מגיש הבקשה

1. על מוסד חינוך עבורו הוגשה הבקשה להיות בפיקוח משרד החינוך והחטיבות העליונות בבתי הספר, בעל רישיון תקף לפי חוק פיקוח לתקופה הרלוונטית. חטיבות הביניים בבתי הספר יהיו רשמיות.
2. רשות מקומית במחוז דרום של משרד החינוך או בעלות על מוסד חינוך בגין בית ספר במחוז דרום.
3. בתחומה של הרשות המקומית פועל מוסד חינוכי על יסודי לאוכלוסייה הבדואית במחוז דרום (יכול להיות בית ספר בפיקוח של המינהל לחינוך התיישבותי ובלבד שהוא פועל במרחב הגאוגרפי של מחוז דרום של משרד החינוך) או בעלות על מוסד חינוך שמפעילה מוסד חינוך במרחב הגאוגרפי של מחוז דרום (יכול להיות בפיקוח של המינהל לחינוך התיישבותי ובלבד שהוא פועל במרחב הגאוגרפי של מחוז דרום).
4. ישנן הסעות מאורגנות ע"י הרשות המקומית או הבעלות למוסד החינוך.
5. התלמידים במוסד החינוך מגיעים לפחות מ- 4 רשויות מקומיות שונות. הפזורה הבדואית תחשב רשות מקומית לעניין זה.
6. היקף מינימלי של הפעילות המתוקצבת ברשות/במוסד החינוך עבורו הוגשה הבקשה – 200 תלמידים במוסד החינוך.

הרשות/הבעלות תגיש תכנית עבודה תקציבית מפורטת לאישור היחידה המקצועית.

כל מסלול הסעה יקבל אישור של אגף הסעות והצטיידות במשרד החינוך.

על הרשות/הבעלות להתחייב להעביר למשרד כל נתון או מסמך שתבקש ולשתף פעולה עם ביקורת מטעם המשרד או החשב הכללי או כל גורם רשמי

הגוף המבקש הצהיר כי לא הוגשה בקשה עבור התוכנית/הפעילות מיחידה אחרת במשרד החינוך או מגורם ממשלתי אחר

**אופן החלוקה וגובה/מפתח התקצוב**: כל רשות מקומית שיש בתחומה בית ספר העומד בקריטריונים ובתנאי הסף ומבצעת בפועל הסעות של תלמידים אל בית הספר ,תהיה רשאית להגשת בקשה לסיוע לפי החישוב הבא –

1. הסכום המיועד להסעות אלה בתקציב המדינה עומד על 1,000,000 ₪. ובכל מקרה לא יחרוג סכום התקצוב הכולל לכל הרשויות המקומיות המתוקצבות במסגרת קול קורא זה מהסך של 1,000,000 ₪.

2. התקצוב בגין כל אחד מבתי הספר שיאושרו במסגרת קול קורא זה, יחושב בהתאם לחלק היחסי של התלמידים המוסעים אל בית ספר זה מתוך הסה"כ הכולל של התלמידים מוסעים אל בתי הספר שיאושרו ע"י משרד החינוך.

3. תקצוב ההסעות במסגרת קול קורא זה לא תחרוג בכל מקרה מעלות ביצוע ההסעות בפועל.

4. בכל מקרה סכום התקצוב של משרד החינוך לא יעלה על סה"כ עלות ההסעות אל בית הספר ולא יותר מסה"כ הסכום המפורט לעיל בסעיף 1.

5. יתרת עלות ההסעות מעבר לתקצוב משרד החינוך תהיה באחריות הרשות המקומית או הבעלות וממקורותיה.

6. ככל שיתברר כי הסכומים שישולמו ע"י משרד החינוך חרגו מהסכומים המגיעים לרשות המקומית / בעלות בהתאם לקריטריונים בקול קורא זה, יוכל משרד החינוך לקזז את היתרה מכל סכום שיגיע למוטב ממשרד החינוך.

**נוהל תשלום ודו"חות ביצוע** דו"ח ביצוע על ביצוע ההסעות של התלמידים יוגש פעם ראשונה בחודש מאי 2020 ופעם נוספת בחודש אוגוסט 2020 ביחס לכלל ההסעות במהלך השנה. ככל שימצא כי לא בוצעו הסעות תלמידים בגין ימים עליהם תוקצבה הרשות, משרד החינוך יקזז את גובה תקצוב שלא בוצעו בגינו הסעות מכל תשלום שמגיע לרשות המקומית ממשרד החינוך.

**בקרה ועיצומים כספיים (סנקציות):** ככל שיתברר כי הגוף המתוקצב לא עמד בתנאי הסף או הציג מצג שווא, הגוף המתוקצב מתחייב להשיב כל סכום שקיבל ביתר. ככל שהגוף המתוקצב לא ישיב את הסכום כאמור, המשרד רשאי לבטל את זכאותו ולקזז כל סכום שניתן לו, אם ניתן, מכל תשלום לו זכאי הגוף המתוקצב ובכלל זה מכספים המועברים ע"י המשרד לבעלויות, ולהפעיל כל סמכות הנתונה לו, לרבות לפי סעיף 43א לחוק יסודות התקציב, התשמ"ה-1985.

**חתימות**:

**עמית אדרי שמעון אבני עו"ד אילן שי טל ביבס גדי מארק**  **מנכ"ל הסעות והצטיידות לשכה משפטי חשבות סמנכ"ל ומנהל מינהל הפיתוח**

**אשר וכיל**

**מינהל כלכלה ותקציבים**

1. מרכיב השבטיות מתבטא בהיבטי חיים רבים בחברה הבדואית- מקום מגורים, תמיכה וסעד לקרובים, חתונה ועוד. [↑](#footnote-ref-1)